《次韵彦正兄见寄》
宋代·郭印

转食柅东州，安闲遂忘归。兰斋寒灯话，忽作一年违。

江流鲤鱼远，但见鸿雁飞。缄封一再启，字字蝇头微。

书词与诗意，髣髴聆音徽。君如初生月，浮云翳其辉。

清光毕竟满，安用长嘘欷。勉哉辨此心，正直神所依。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。